Sopimus Metatietopalvelusta

Kansallisarkisto  
ja Asiakas x

Sisällys

[1. Sopimuksen osapuolet 2](#_Toc136614252)

[2. Sopimuksen määritelmät 2](#_Toc136614253)

[3. Sopimuksen tausta ja tavoite 2](#_Toc136614254)

[4. Sopimuksen kohde 3](#_Toc136614255)

[5. Kansallisarkiston vastuut ja oikeudet 3](#_Toc136614256)

[6. Asiakkaan vastuut ja oikeudet 3](#_Toc136614257)

[7. Rekisterinpitäjyys ja henkilötietojen käsittely 4](#_Toc136614258)

[7.1. Asiakas rekisterinpitäjänä ja Kansallisarkisto henkilötietojen käsittelijänä 5](#_Toc136614259)

[7.2. Asiakas ja Kansallisarkisto yhteisrekisterinpitäjinä 6](#_Toc136614260)

[8. Kustannukset 8](#_Toc136614261)

[9. Vahingonkorvaus- ja vastuurajoitukset 8](#_Toc136614262)

[10. Yhteyshenkilöt ja tiedonannot 8](#_Toc136614263)

[11. Sopimuksen voimassaolo ja muut ehdot 9](#_Toc136614264)

[12. Sopimuksen liitteet 10](#_Toc136614265)

[12.1. Pätemisjärjestys 10](#_Toc136614266)

[13. Päiväys ja allekirjoitukset 10](#_Toc136614267)

# Sopimuksen osapuolet

Tämän sopimuksen Osapuolet ovat: Kansallisarkisto (jäljempänä ”Kansallisarkisto”) ja Kansallisarkiston tarjoamaa Metatietopalvelua hyödyntävä organisaatio (jäljempänä ”Asiakas”) sekä yhdessä ”Osapuolet”.

**Kansallisarkisto** (Y-tunnus 0245885-9)

Osoite PL 258, 00171 Helsinki

**Asiakas** (Y-tunnus XXXX)

Osoite XXXX

# Sopimuksen määritelmät

Tässä sopimuksessa ja sen liitteissä käytetyillä käsitteillä on seuraava merkitys, ellei asiayhteydestä nimenomaisesti muuta ilmene:

|  |  |
| --- | --- |
| Palvelu | Metatietopalvelu (jäljempänä palvelu) on Kansallisarkiston tarjoama maksullinen palvelu, jossa Asiakas saa käyttöönsä luettelointi- ja kuvailutietojen eli metatietojen tuottamiseen, säilyttämiseen ja välittämiseen teknisen alustan. Palveluun sisältyy teknisen alustan käyttöön liittyvä ohjeistus, luettelointia ja kuvailua ohjaavat säännöt alustalla sekä palvelun käytöntuki. |
| Alusta | Alusta muodostuu käyttöliittymästä, metatietovarannosta ja niihin kytkeytyvistä rajapinnoista. Alusta mahdollistaa monipuoliset metatietojen tuottamisen tavat ja hyödyntämisen rajapintojen kautta. |
| Metatieto | Metatieto on kuvailtavan kohteen rakennetta, sisältöä, kontekstia sekä käsittelyä ja muuta hallintaa koskevia tietoja, joiden avulla varmistetaan kohteen löytäminen, tunnistaminen, valinta, käyttöön saaminen ja ymmärrettävyys sekä tuetaan sen elinkaarihallintaa. Selvyyden vuoksi todetaan, että kaikki alustalle tallennettavat tiedot ovat metatietoja.  Aineistometatiedolla tarkoitetaan Asiakkaan hallinnoimaan aineistoon liittyviä luettelointi- ja kuvailutietoja.  Toimijametatiedoilla tarkoitetaan alustalle yhteisesti tuotettuja toimijakuvailutietoja, joiden ylläpidosta ja oikeellisuudesta Osapuolet vastaavat yhteisesti. Toimija on luonnollinen henkilö, oikeushenkilö tai luonnollisten henkilöiden tai oikeushenkilöiden muodostama ryhmä (ISO 27729). |
| Metatietovaranto | Alustalle tallennetut metatiedot muodostavat metatietovarannon, joka koostuu yhteisesti tuotetuista ja käytettävistä toimijametatiedoista sekä organisaatiokohtaisista aineistometatiedoista. |

# Sopimuksen tausta ja tavoite

Kansallisarkisto tarjoaa maksullisena palveluna Asiakkaan käyttöön metatietojen tuottamiseen ja välittämiseen teknisen alustan, joka muodostuu käyttöliittymästä, metatietovarannosta ja niihin kytkeytyvistä rajapinnoista. Alusta mahdollistaa metatietojen välittämisen yhtenäisellä tavalla ulkoisiin palveluihin rajapintojen kautta.

Palveluun sisältyvän ohjeistuksen ja käytöntuen tarkoituksena on tukea Asiakasta alustan hyödyntämisessä omaan metatietotyöhön ja yhdenmukaisten metatietojen tuottamisessa alustalla.

# Sopimuksen kohde

Tämä sopimus koskee Metatietopalvelun tuottamista, tarjoamista ja hyödyntämistä. Sopimuksessa määritetään Kansallisarkiston ja Asiakkaan vastuut ja oikeudet palvelussa.

# Kansallisarkiston vastuut ja oikeudet

1. Kansallisarkisto vastaa palvelun tarjoamisesta Asiakkaalle voimassa olevan lainsäädännön, tämän sopimuksen, palvelukuvauksen ja muiden sopimusliitteiden mukaisesti.
2. Kansallisarkisto vastaa alustan tarjoamisesta Asiakkaalle metatietojen tuottamiseen, säilyttämiseen ja välittämiseen tietosuoja ja tietoturva huomioiden.
3. Kansallisarkisto säilyttää Asiakkaan alustalle tallentamia metatietoja eheinä ja muuttumattomina, ellei eheyteen tai muuttumiseen vaikuttaneet seikat ole aiheutuneet ylivoimaisesta esteestä tai ulkopuolisen tahon toimista. Selvyyden vuoksi todetaan, että kohdan 8. mukaisia toimijoita ei pidetä ulkopuolisina tahoina.
4. Kansallisarkisto tarjoaa Asiakkaalle alustan käyttöön liittyvän ohjeistuksen sekä palvelun käytöntuen.
5. Kansallisarkisto tarjoaa Asiakkaan käyttöön metatietojen luettelointia ja kuvailua ohjaavat säännöt alustalla.
6. Kansallisarkisto myöntää Asiakkaan käyttäjille käyttöoikeudet alustaan.
7. Kansallisarkisto ilmoittaa viipymättä Asiakkaalle tietoonsa tulleista alustaan liittyvistä tietoturvapoikkeamista tai -poikkeamaepäilyistä ja ryhtyy toimiin alustan suojaamiseksi.
8. Kansallisarkistolla on oikeus hyödyntää palvelun tuottamiseen ja tarjoamiseen kolmannen osapuolen tarjoamia palveluita, joiden työstä se vastaa samoin kuin omastaan.
9. Kansallisarkistolla on oikeus itse haravoida ja julkaista tai antaa kolmannen osapuolen haravoitavaksi ja julkaistavaksi aineistometatietoihinsa liitettyjä toimijametatietoja.
10. Kansallisarkisto on velvollinen pitämään tähän palvelusopimukseen ja palveluun liittyvän luottamuksellisen tiedon salassa ja vain siihen oikeutettujen käytettävissä.

# Asiakkaan vastuut ja oikeudet

1. Asiakas saa käyttöönsä alustan voimassa olevan lainsäädännön, tämän sopimuksen, palvelukuvauksen ja muiden sopimusliitteiden mukaisesti metatietojen tuottamiseen, säilyttämiseen ja välittämiseen.
2. Asiakkaalla on oikeus tuottaa alustalle metatietoja, joiden tuottamisessa alustalla tulee noudattaa Kansallisarkiston tarjoamia luettelointia ja kuvailua ohjaavia sääntöjä.
3. Asiakas saa alustan käyttäjäoikeudet käyttäjilleen palvelukuvauksessa määritellyn mukaisesti. Asiakkaalla on velvollisuus huolehtia, että alustalle käyttöoikeuden saavat henkilöt käyttävät alustaa tietoturva ja tietosuoja huomioiden ja noudattavat tässä palvelusopimuksessa ja sen liitteissä määriteltyjä ehtoja.
4. Asiakas toimii metatietovarantoon tuottamansa aineistometatiedon sekä siihen liittyvien immateriaalioikeuksien omistajana, huomioiden erityisesti, ettei metatiedon mukana siirry immateriaalioikeuksia Kansallisarkistolle tai millekään muulle taholle, ellei erikseen niin sovita. Kansallisarkistolla on oikeus käyttää Asiakkaan aineistometatietoja vain palvelun tarjoamiseen Asiakkaalle.
5. Asiakas vastaa tuottamiensa metatietojen lainmukaisuudesta, oikeellisuudesta, ajantasaisuudesta ja laadusta. Asiakkaalla on velvollisuus korjata tuottamansa lainvastaiset tai oikeuksia loukkaavat metatiedot ilman aiheetonta viivästystä. Toimijametatietojen yhteisrekisterinpitäjyydestä on sovittu tarkemmin luvussa 7.2.
6. Asiakkaalla on oikeus itse haravoida ja julkaista tai antaa kolmannen osapuolen haravoitavaksi ja julkaistavaksi tuottamiaan aineistometatietoja ja niihin liitettyjä toimijametatietoja palvelukuvauksessa määritellyillä tavoilla. Asiakas vastaa omalla kustannuksellaan ja juridisella vastuullaan metatietojen haravoinnista ja metatiedon käyttöön saattamisesta. Jos julkaistavat metatiedot ovat näyttörajoitettuja toimijametatietoja, niiden käytöstä tulee sopia erikseen Kansallisarkiston kanssa, ja Asiakkaan on sovittava tietosuojalainsäädännön mukaisesti henkilötietojen käsittelystä kolmannen osapuolen kanssa sopimuksella.
7. Asiakkaalla on oikeus kieltää omistamansa aineistometatiedon julkaiseminen alustan ulkopuolella.
8. Asiakkaan tulee ilmoittaa Kansallisarkistolle ilman aiheetonta viivästystä tietoonsa tulleista alustaan tai palvelun hyödyntämiseen liittyvistä mahdollisista tietoturvapoikkeamista tai -poikkeamaepäilyistä.
9. Asiakas vastaa omien taustajärjestelmiensä ja omien palveluidensa tarvitsemista rajapintatoteutuksista sekä palvelun käytön edellyttämien omien laitteidensa, ohjelmistojensa ja tietoliikenneyhteyksiensä toiminnasta ja tietoturvallisuudesta.
10. Asiakas on velvollinen pitämään tähän palvelusopimukseen ja palveluun liittyvän luottamuksellisen tiedon salassa ja vain siihen oikeutettujen käytettävissä.

# Rekisterinpitäjyys ja henkilötietojen käsittely

Henkilötietojen käsittelyn tulee olla lainmukaista ottaen erityisesti huomioon voimassa oleva Euroopan unionin yleistä tietosuoja-asetusta sekä kansallista tietosuojaa koskeva lainsäädäntö. Osapuolet vastaavat osaltaan siitä, että henkilötietojen käsittelylle on lainmukainen peruste. Osapuolet huomioivat erityisesti erityisiä henkilötietoryhmiä koskevat tiedot ja niihin liittyvät velvollisuudet. Osapuolet toteavat määrittelevänsä yhdessä henkilötietojen käsittelyn tarkoitukset ja keinot tässä sopimuksessa.

## Asiakas rekisterinpitäjänä ja Kansallisarkisto henkilötietojen käsittelijänä

1. Asiakas toimii hallinnoimiensa henkilötietoja sisältävien aineistometatietojen osalta tietosuoja-asetuksen mukaisena rekisterinpitäjänä. Kansallisarkisto toimii vastaavasti Asiakkaan hallinnoimien henkilötietoja sisältävien aineistometatietojen osalta tietosuoja-asetuksen mukaisena henkilötietojen käsittelijänä. Kansallisarkisto toimii henkilötietojen käsittelijänä alkaen siitä hetkestä, kun henkilötietoja sisältäviä aineistometatietoja tuodaan alustalle. Osapuolet kantavat vastuut ajantasaisen lainsäädännön sekä tämän sopimuksen ja sen liitteiden mukaisesti. Selvyyden vuoksi todetaan, ettei Kansallisarkisto vastaa henkilötietojen oikeellisuudesta.
2. Rekisterinpitäjä vastaa siitä, että henkilötiedot on kerätty asianmukaisesti. Rekisterinpitäjä vastaa myös muista sen vastuulle kuuluvista tietosuojalainsäädännön velvollisuuksista suhteessa rekisteröityyn. Selvyyden vuoksi todetaan, että rekisterinpitäjän tarkoitus henkilötietojen käsittelylle on yleisen edun mukainen arkistointi.
3. Henkilötietojen käsittelijä käsittelee henkilötietoja lainsäädännön, tämän sopimuksen ja sen liitteiden ja rekisterinpitäjän antamien ohjeiden mukaisesti.
4. Henkilötietojen käsittelijä sitoutuu varmistamaan, että kaikki sen alaisuudessa toimivat henkilöt, joilla on oikeus käsitellä henkilötietoja, ovat tietoisia siitä, että heitä sitoo lain nojalla vaitiolovelvollisuus tietoihin, jotka ovat salassa pidettäviä tai kuuluvat muutoin vaitiolovelvollisuuden piiriin. Henkilötietojen käsittelijän on myös toteutettava toimenpiteet sen varmistamiseksi, että jokainen henkilötietojen käsittelijän alaisuudessa toimiva luonnollinen henkilö, jolla on pääsy henkilötietoihin, käsittelee niitä ainoastaan lainsäädännön, tämän sopimuksen ja sen liitteiden ja rekisterinpitäjän antamien ohjeiden mukaisesti.
5. Henkilötietojen käsittelijä toteuttaa tietosuoja-asetuksen 32 artiklan mukaiset toimenpiteet. Henkilötietojen käsittelijä sitoutuu toteuttamaan riskiä vastaavan turvallisuustason varmistamiseksi asianmukaiset tekniset ja organisatoriset toimenpiteet henkilötietojen käsittelyn turvallisuuden varmistamiseksi ottaen huomioon uusin tekniikka ja toteuttamiskustannukset, käsittelyn luonne, laajuus, asiayhteys ja tarkoitukset sekä luonnollisten henkilöiden oikeuksiin ja vapauksiin kohdistuvat, todennäköisyydeltään ja vakavuudeltaan vaihtelevat riskit.
6. Henkilötietojen käsittelijä sitoutuu ilman aiheetonta viivästystä ilmoittamaan rekisterinpitäjälle kaikista vastaanottamistaan rekisteröityjen pyynnöistä, jotka koskevat voimassa olevan lainsäädännön ja tietosuoja-asetuksen mukaisten rekisteröidyn oikeuksien käyttämistä. Henkilötietojen käsittelijä sitoutuu avustamaan rekisterinpitäjää asianmukaisilla teknisillä ja organisatorisilla toimenpiteillä, jotta rekisterinpitäjä pystyy täyttämään velvollisuutensa vastata pyyntöihin, jotka koskevat rekisteröidyn oikeuksien käyttämistä.
7. Henkilötietojen käsittelijä sitoutuu tarvittaessa avustamaan rekisterinpitäjää tietosuoja-asetuksen mukaisen tietosuojaa koskevan vaikutustenarvioinnin tekemisessä, mahdollisessa ennakkokuulemisessa ja mahdollisen tietosuojaa koskevan sertifioinnin hankkimisessa. Henkilötietojen käsittelijä saattaa rekisterinpitäjän saataville kaikki tiedot, jotka ovat tarpeen säädettyjen velvollisuuksien noudattamisen osoittamista varten, ja sallii rekisterinpitäjän tai muun rekisterinpitäjän valtuuttaman auditoijan suorittamat auditoinnit, kuten tarkastukset, sekä osallistuu niihin.
8. Henkilötietojen käsittelijä sitoutuu ilmoittamaan ilman aiheetonta viivästystä rekisterinpitäjälle palvelun häiriötilanteista tai tietoturvaloukkauksista, joilla voi olla vaikutuksia rekisteröityjen asemaan ja oikeuksiin.
9. Henkilötietojen käsittelijä saa tämän sopimuksen perusteella käyttää palvelun tuottamiseen ja tarjoamiseen alihankkijoita, jotka voivat osallistua henkilötietojen käsittelyyn. Tämä sopimus on ennakkolupa henkilötietojen käsittelijän nimeämille alihankkijoille. Henkilötietojen käsittelijä tiedottaa rekisterinpitäjälle kaikista suunnitelluista muutoksista, jotka koskevat muiden henkilötietojen käsittelijöiden lisäämistä tai vaihtamista, ja antaa siten rekisterinpitäjälle mahdollisuuden vastustaa muutoksia. Henkilötietojen käsittelijä vastaa alihankkijoidensa toimista suhteessa rekisterinpitäjään.
10. Henkilötietojen käsittelijällä ei ole oikeutta siirtää henkilötietoja Euroopan unionin tai ETA:n ulkopuolelle ilman rekisterinpitäjän erillistä kirjallista lupaa. Palvelussa henkilötietoja ei siirretä kolmansiin maihin tai kansainvälisille järjestöille.
11. Jos lainsäädäntöön tai sen tulkintaa koskeviin tuomioistuinten ratkaisuihin, suosituksiin tai ohjeisiin tulee muutoksia, jotka vaikuttavat rekisterinpitäjän asemaan tai velvollisuuksiin tai muihin määriteltyihin velvollisuuksiin tai vastuisiin, näitä vastuita voidaan tarvittaessa niiltä osin tarkistaa.

## Asiakas ja Kansallisarkisto yhteisrekisterinpitäjinä

1. Asiakas ja Kansallisarkisto toimivat toimijametatietojen tietosuoja-asetuksen mukaisena yhteisrekisterinpitäjänä, kun yhteisesti tuotettuja henkilötietoja sisältäviä toimijametatietoja käsitellään ja hallinnoidaan teknisellä alustalla. Selvyyden vuoksi todetaan, että yhteisrekisterinpitäjyys ei koske toimijametatietoja, joita osapuolet käsittelevät ja hallinnoivat alustan ulkopuolella. Osapuolet kantavat yhteisrekisterinpidosta aiheutuvat vastuut yhdessä ajantasaisen lainsäädännön ja tämän sopimuksen ja sen liitteiden mukaisesti.
2. Kumpikin Osapuoli vastaa siitä, että henkilötietojen käsittelylle on lainmukaiset perusteet ja käsittelytarkoitukset huomioiden erityisesti erityisiä henkilötietoryhmiä koskevat tiedot ja niihin liittyvät velvollisuudet.
3. Toimijametatietoihin sisältyviä henkilötietoja käsitellään tietosuojalainsäädännössä tarkoitetun yleisen edun mukaisessa arkistointitarkoituksessa. Toimijametatietoja käsitellään osana luettelointia ja kuvailua, jonka tavoitteena on arkistoitavan tiedon säilyvyyden ja käytettävyyden turvaaminen ja edistäminen.
4. Yhteisrekisterinpitäjyyden piiriin kuuluvien metatietojen osalta rekisteröidyn oikeuksia koskeviin pyyntöihin vastaa se Osapuoli, jolle pyyntö tulee. Tarvittaessa Osapuolet tekevät yhteistyötä pyynnön käsittelyssä. Jos rekisteröidyn oikeuksia koskevaan pyyntöön vastaaminen vaatii toisen Osapuolen työpanosta, tulee pyynnön saaneen Osapuolen informoida toista Osapuolta mahdollisimman pian, kuitenkin viimeistään seitsemän (7) työpäivän kuluessa pyynnöstä. Osapuolet sitoutuvat ilmoittamaan yhteyspisteensä ja yhteydenottotavan rekisteröidyn oikeuksien käyttämisestä rekisteröidyille.

Osapuolet tiedostavat, että riippumatta tämän sopimuksen ehdoista, rekisteröity voi käyttää tietosuoja-asetuksen mukaisia oikeuksiaan suhteessa kumpaankin Osapuoleen. Palvelusopimuksen voimassaoloaikana Osapuolet auttavat toisiaan myös muissa tietosuojalainsäädännön rekisterinpitäjää koskevien velvoitteiden täyttämisessä.

1. Osapuolet ymmärtävät, että rekisterinpitäjä saa käyttää ainoastaan sellaisia henkilötietojen käsittelijöitä, jotka toteuttavat riittävät suojatoimet asianmukaisten teknisten ja organisatoristen toimien täytäntöön panemiseksi niin, että käsittely täyttää voimassa olevan henkilötietojen käsittelyyn ja tietosuojaan liittyvän lainsäädännön vaatimukset.

Osapuolet varmistavat, että on olemassa kirjalliset ohjeet Osapuolten alaisuudessaan työskenteleville henkilöille sekä käyttämilleen henkilötietojen käsittelijöille, jotka käsittelevät palvelussa henkilötietoja tietosuoja-asetuksen artiklojen 28, 29, 32 mukaisesti.

Kunkin Osapuolen on toteutettava toimenpiteet sen varmistamiseksi, että jokainen Osapuolen alaisuudessa toimiva luonnollinen henkilö, jolla on pääsy henkilötietoihin, käsittelee niitä ainoastaan lainsäädännön, tämän sopimuksen ja sen liitteiden sekä muiden ohjeiden mukaisesti. Jos Osapuoli käyttää henkilötietojen käsittelyssä alihankkijaa tai alihankkijoita, Osapuoli vastaa alihankkijan tekemästä henkilötietojen käsittelystä kuin omastaan.

1. Osapuolet huomioivat erityisesti tietosuoja-asetuksen 13 ja 14 artiklan mukaiset ilmoitusvelvollisuudet. Ilmoituksia ja informointia tehtäessä ja rekisteröidyn oikeuksia käytettäessä osapuolet esittävät tiedot tietosuojalainsäädännön edellytysten mukaisesti. Kumpikin Osapuoli laatii rekisteröidyille ohjeensa rekisteröityjen oikeuksien käyttämiseksi.
2. Yhteisrekisterinpitäjyydestä informoidaan rekisteröityjä. Tämä toteutetaan molempien osapuolten toimesta tietosuojalainsäädännön vaatimukset ja periaatteet huomioimalla, kuten tietosuojaselostetta tai vastaavaa informointitapaa käyttämällä.
3. Tietosuoja-asetuksen mukaisen noudattamisvelvollisuuden täyttämiseksi Osapuolet tekevät yhteistyötä toimijametatietojen tuottamisessa ja hallinnoinnissa alustalla. Osapuolet voivat noudattamisvelvollisuuden osoittamiseksi hakea toimintatavoilleen sertifiointia ja osoittaa toimivansa käytännesääntöjen mukaisesti. Osapuolet ilmoittavat toisilleen mahdollisista tietoturvaloukkauksista ja ryhtyvät tarvittaviin toimenpiteisiin ilman aiheetonta viivästystä. Kansallisarkisto vastaa tietosuoja-asetuksen 33 artiklan mukaisista ilmoituksista, kun tietoturvaloukkaus koskee alustalla säilytettävää toimijametatietoa.
4. Asiakas vastaa Kansallisarkiston tarvittavalla avustuksella tietosuoja-asetuksen 34 artiklan mukaisesti ilmoituksista rekisteröidyille Asiakkaan ylläpitämien tietojen osalta, huomioiden erityisesti, mitä artiklan 3 kohdassa todetaan. Kansallisarkisto vastaa tietosuoja-asetuksen 35 artiklan mukaisesta vaikutustenarvioinnista alustalla säilytettävälle toimijametatiedolle Asiakkaan avustuksella, jos vaikutustenarvioinnin edellytykset täyttyvät. Vaikutustenarviointi voidaan tehdä osana laajempaa kokonaisuutta.
5. Osapuolet ylläpitävät selostetta vastuullaan olevista käsittelytoimista tietosuojalainsäädännön niin edellyttäessä.
6. Kansallisarkisto vastaa tietosuojavastaavan tehtävistä palveluun liittyen.
7. Osapuolet vastaavat itse palveluun liittyvistä, suorittamistaan käsittelytoimista. Käsittelytoimia suoritettaessa otetaan huomioon käsittelyn tarkoitus ja käsittelyä koskevat periaatteet, erityisesti käyttötarkoitussidonnaisuus sekä minimointivelvoite.
8. Osapuolten vastuu tämän sopimuksen ja tietosuojalainsäädännön rikkomisesta määräytyy tämän sopimuksen kohdan yhdeksän (9) mukaisesti. Mikäli rekisteröity esittää Osapuolia kohtaan vaatimuksia, sovelletaan tietosuoja-asetuksen 82 artiklaa. Kumpikin osapuoli vastaa sille tietosuojalainsäädännön perusteella määrätyistä sanktioista tietosuojalainsäädännön mukaisesti.

# Kustannukset

1. Palvelun maksuperusteet on määritelty palvelukuvauksessa. Kansallisarkiston tulee vahvistaa palvelun maksumuutokset vähintään kuusi (6) kuukautta ennen maksujen muutosten voimaantuloa.
2. Asiakas vastaa palvelun käyttöönottoon ja käyttöön liittyvistä omista kustannuksistaan sekä omista palveluun liittyvän yhteistyön ja kehittämisen kustannuksistaan.
3. Osapuolet vastaavat muilta osin omista kustannuksistaan.

# Vahingonkorvaus- ja vastuurajoitukset

1. Sopimuksen Osapuolet vastaavat siitä välittömästä vahingosta, jonka he aiheuttavat toisilleen huolimattomuudellaan tai laiminlyönnillään. Sopimuksen Osapuolet eivät vastaa toisilleen aiheutuneista välillisistä vahingoista, jollei vahinko ole aiheutunut tahallisuudesta tai törkeästä tuottamuksesta. Vastuunrajoitus ei myöskään koske tilanteita, joissa vahinko on aiheutettu tämän sopimuksen mukaisten tietoturva- tai tietosuojamääräysten rikkomisella.
2. Sopimuksen Osapuolet eivät vastaa sellaisesta vahingosta, joka aiheutuu lakon, työsulun, yleisen liikenteen, tietoliikenteen pysähtymisen tai muun sen kaltaisen sopimuksen Osapuolesta riippumattoman syyn takia (Force Majeure). Se sopimuksen Osapuoli, jota ylivoimainen este koskee, on velvollinen ilmoittamaan tästä, sen arvioidusta kestosta ja ylivoimaisen esteen lakkaamisesta heti toiselle Osapuolelle.

# Yhteyshenkilöt ja tiedonannot

1. Sopimuksen Osapuolten yhteyshenkilöitä ovat:

**Kansallisarkisto**

X (etunimi.sukunimi@kansallisarkisto.fi).

Kansallisarkisto, PL 258, 00171 Helsinki ([kirjaamo@kansallisarkisto.fi](mailto:kirjaamo@kansallisarkisto.fi))

**Asiakas**

X ([xxx@xxx.fi](mailto:xxx@xxx.fi))

Osoite ja mahdollinen kirjaamon sähköposti

1. Tämän sopimuksen edellyttämät tiedonannot ja ilmoitukset on toimitettava asianomaisille Osapuolille sähköpostitse, kirjelähetyksinä tai muutoin todistettavasti Osapuolen tässä mainittuun tai Osapuolen kirjallisesti ilmoittamaan uuteen osoitteeseen.

# Sopimuksen voimassaolo ja muut ehdot

1. Tämä sopimus tulee voimaan, kun molemmat Osapuolet ovat sen allekirjoittaneet. Osapuolten allekirjoitusten jälkeen sopimus on voimassa toistaiseksi.
2. Tähän sopimukseen mahdollisesti tehtävät muutokset on tehtävä kirjallisesti, ja kummankin Osapuolen asianmukaisesti valtuuttaman edustajan on ne allekirjoitettava. Yhteyshenkilöissä ja muissa yhteystiedoissa tapahtuvat muutokset eivät ole sopimusmuutoksia.

Sopimuksen liitteistä on voimassa aina ajantasaiset, viimeksi päivitetyt versiot. Sopimuksen liitteitä voidaan päivittää, poistaa tai lisätä Kansallisarkiston edustajan kirjallisella ilmoituksella. Asiakas hyväksyy/hylkää muutokset kirjallisella ilmoituksella. Jos Asiakas ei hyväksy muutoksia, Asiakas voi irtisanoa sopimuksen seuraavan kohdan (3) mukaisesti.

1. Asiakas tai Kansallisarkisto voi irtisanoa tämän sopimuksen kesken sopimuskauden. Sopimus katsotaan irtisanotuksi yksi (1) vuosi sen jälkeen, kun toinen Osapuoli on vastaanottanut kirjallisen ilmoituksen sopimuksen irtisanomisesta. Osapuolet voivat myös sopia yhteisesti lyhyemmästä irtisanomisajasta. Kun sopimus on irtisanottu:
   1. Asiakkaan oikeus palvelun käyttöön päättyy, eikä asiakkaalla ole enää käyttöoikeuksia alustalle.
   2. Palvelun maksut päättyvät.
   3. Asiakkaan on täytynyt siirtää hallinnoimansa metatietovaranto pois alustalta. Kansallisarkisto on velvoitettu avustamaan Asiakasta metatietovarannon siirtämisessä pois alustalta. Siirrettävä metatietovaranto sisältää myös Asiakkaan toimijametatiedot.

Mikäli metatietovarannon siirtämisen yhteydessä Asiakkaalla on vaatimuksia alustalta siirrettävän metatietovarannon rakenteeseen tai esittämistapaan, vastaa Asiakas täysimääräisesti näistä muutoksista aiheutuvista kustannuksista. Kansallisarkisto on velvollinen avustamaan Asiakasta erikseen sovittavalla tavalla edellyttäen, että avustamisesta aiheutuvat kustannukset on täysimääräisesti katettu.

Irtisanomisen jälkeen Kansallisarkisto ei ole vastuussa mahdollisista puutteista Asiakkaan metatietovarannossa, eikä Asiakas voi esittää vaatimuksia metatietovarantoon.

* 1. Kansallisarkisto hävittää pysyvästi kaikki Asiakkaan aineistometatiedot alustalta. Kansallisarkisto hävittää pysyvästi myös kaikki sellaiset Asiakkaan tuottamat toimijametatiedot, joihin ei ole liitetty alustalle jääviä aineistometatietoja.
  2. Immateriaalioikeuksista, vahingonkorvauksesta ja salassapidosta tämän sopimuksen kohdissa 5, 6 ja 9 sovittu jää voimaan. Muilta osin tähän sopimukseen perustuvat oikeudet ja velvollisuudet lakkaavat.

1. Sopimus voidaan purkaa, jos jompikumpi Osapuoli olennaisesti rikkoo tämän sopimuksen ehtoja, eikä korjaa rikkomustaan yhdeksänkymmenen (90) päivän kuluessa siitä, kun toinen Osapuoli on kirjallisesti siitä ilmoittanut. Mikäli rikkomusta ei ole mahdollista korjata, on toisella Osapuolella oikeus purkaa sopimus välittömästi. Sopimusta rikkonut Osapuoli vastaa kaikista kustannuksista sopimuksen purkamistilanteissa.
2. Tästä sopimuksesta aiheutuvat riidat ratkaistaan ensisijaisesti Osapuolten välisin neuvotteluin, toissijaisesti yleisessä tuomioistuimessa.

# Sopimuksen liitteet

Tähän sopimukseen kuuluvat sen erottamattomina osina seuraavat liitteet:

1. Metatietopalvelun palvelukuvaus
2. Seloste käsittelytoimista Metatietopalvelussa.

## Pätemisjärjestys

Sopimusasiakirjojen pätemisjärjestys on seuraava:

1. Tämä sopimus
2. Tämän sopimuksen liitteet.

# Päiväys ja allekirjoitukset

Tätä sopimusta on tehty kaksi (2) yhtäpitävää ja saman sanaista kappaletta, yksi kummallekin Osapuolelle.

Päivämäärä:

Kansallisarkisto Asiakas x

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Henkilön nimi Henkilön nimi

Henkilön titteli Henkilön titteli

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Henkilön nimi Henkilön nimi

Henkilön titteli Henkilön titteli